શહેરમાં આવેલા રેનબસેરા વ્યવસ્થિત સ્થળ પર આવેલા નથી. મોટાભાગના રેનબસેરા બ્રિજ નીચે જોવા મળે છે. જ્યાં ખરેખર જરૂર છે ત્યાં એક પણ જોવા મળતા નથી. સરકારી હોસ્પિટલ, રેલવે સ્ટેશન, એસ.ટી સટેન્ડ સહિત જ્યાં સૌથી વધુ મજૂરવર્ગ ફૂટપાથ પર વસવાટ કરતો હોય ત્યાં જોવા મળતા નથી. શહેરમાં અનેક પરપ્રાંતીય લોકો મજૂરી કરવા આવે છે. ઉપરાંત સરકારી હોસ્પિટલમાં આવતાં અનેક ગરીબ દર્દીઓનાં સગાંસંબધીઓને રહેવા માટે મુશ્કેલી પડતી હોય છે. નજીકમાં રેનબસેરા હોય તો તેમને થોડી રાહત રહે પરંતુ સિવિલ હોસ્પિટલ નજીક રેનબસેરા જોવા મળતા નથી. કોર્પોરેશને વધુ પડતાં રેનબસેરા બ્રિજની નીચે બનાવડાવ્યા છે એટલે રેનબસેરાની કોઇને ખબર જ ના પડે. અને એવું પણ બન્યું છે કે એક જ વિસ્તારમાં સાત રેનબસેરા ફાળવવામાં આવ્યા છે. જ્યાં જરૂર છે ત્યાં રેનબસેરા છે જ નહીં. આડેધડ રેનબસેરા બનાવવામાં આવ્યા છે. જેથી જરૂરતમંદ લોકો રેનબસેરાનો લાભ લઇ શકતા નથી. શહેરમાં સરવૅ કરાવ્યા વગર ગમે ત્યાં રેનબસેરા બનાવી દેવાથી આવું થયું છે. શહેરમાં નહેરુ નગર પાસે રાણી લક્ષ્મીબાઇ સર્કલ નજીકમાં જ રેનબસેરાની તાતી જરૂર છે. આ ઉપરાંત ગીતા મંદિર પાસે, કાલુપુર રેલવે સ્ટેશન પાસે, વી.એસ હોસ્પિટલ નજીક, સિવિલ હોસ્પિટલ પાસે, પીરાણા ડમ્પિંગ સ્ટેશન પાસે, લાંભા રોડ પાસે સરખેજ પાસે વિશાલા સર્કલ આગળ, સરખેજ પાસે, ઉજાલા ચોકડી પાસે રેનબસેરા હોવા જોઇએ ત્યાં નથી. આ વિસ્તારો એવા છે જ્યાં લોકોને રાત્રીરોકાણ માટે અનેક મુશ્કેલીઓનો સામનો કરવો પડતો હોય છે.